Vang Vandmølle
Vang Vandmølle, mølle ved Vang på Bornholms vestkyst, bygget 1811. Møllen er ikke i funktion. Den fik vand fra Ringe Bæk, hvor der tidligere har ligget en række mølledamme. I det stærkt skrånende terræn er møllen bygget ind i skrænten. Den er stråtækt og i tre fags bindingsværk. Hjulet er et overfaldshjul.
Vang Vandmølle ejes af Foreningen Bornholm, som har renoveret den og fået den fredet. Kværn og vandhjul er fornyet. Der forestår bl.a. et projekt for genskabelse af mølledammene, så vandtilførslen kan blive stabil. 